ቻይናና አፍሪካ ሁነኛ አጋሮች እንደሆኑ አምባሳደር ዌሊ ገለጹ
– ቻይናና አፍሪካ ሁነኛ የትብብር አጋሮች መሆናቸውን በኢትዮጵያ የቻይና አምባሳደርና በአፍራካ ህብረት የቻይና ተልዕኮ ኃላፊ ኩዋንግ ዌሊ ገለጹ፡፡  አምባሳደር ዌሊ ከዋልታ ኢንፎርሜሽን ማዕከል ጋር ባደረጉት ቃለምልልስ አፍሪካ ሰፊ የሕዝብ ብዛት፣ ገበያና የሰው ኃይል እንዳላትና በአንፃሩ ደግሞ ቻይና በገበያ ስፋት፣ በኢንቨስትመንት  አቅም፤ የከፍተኛ ባለሙያዎችና የቴክኖሎጂ ባለቤት በመሆኗ አፍሪካና የቻይና በግብርናና ኢንዱስትሪ ልማት ዘርፍ የሚያደርጉትን ትብብር አስተማማኝ  መሠረት ላይ እንዲሆን አስችሏል ።ከቀናት በኋላ በደቡብ አፍሪካ ጆሃንስበርግ የሚካሄደው የቻይና አፍሪካ የትብብር ፎረም በሁለቱ ወገኖች መካከል የቆየውን ትብብር ወደ የላቀ ደረጃ ያሸጋግረዋል ተብሎ እንደሚጠበቅና በተለያዩ ዘርፎች አፍሪካና ቻይና ለአስተማማኝ አጋርነት  ታላላቅ የትብብር አቅጣጫዎችን የሚያስቀምጡበት እንደሆነም ገልጸዋል፡፡ፎረሙ በተለይም ቻይና ለአፍሪካ ያላትን አጋርነትና ለቀሪው ዓለምም ከአፍሪካ ጋር በጋራ መሥራት ወደ የተሻለ ደረጃ  ለማሸጋጋር እንዲሁም ዓለም በአፍሪካ ላይ ያለውን እምነት ሊያጎለብት የሚችልበትን መልካም አጋጣሚዎችን የሚፈጠርበት  እንደሚሆን አምባሳደሩ አስረድተዋል፡፡ኢንዱስትሪ፣ ግብርና፣ መሠረተ ልማት፣ የህብረተሰብ ጤና፣ የሕዝብ ለህዝብ ግንኙነት ሰላምና ደህንነት የተመለከቱ አጀንዳዎች የፎረሙ የትኩረት ነጥቦች እንደሚሆኑም አምባሳደሩ ገልጸዋል፡፡በፎረሙ ላይ የቻይናው ፕሬዝዳንት ዢ ጂን ፒንግ ተገኝተው መድረኩን እንደሚያወያዩ  አምባሳደሩ  አክለው  ገልጸዋል ፡፡የቻይና አፍሪካ የንግድ መጠን ከ40 ዓመት በፊት 1ቢሊየን የአሜሪካን ዶላር  ብቻ እንደነበረ አምባሳደሩ አስታውሰው ባሳለፍነው በ2014 መጨረሻ ላይ ግን ወደ 222 ቢሊየን የአሜሪካን ዶላር መድረሱን ገልጸዋል፡፡ በ2020 ግብይቱ ወደ 400 ቢሊየን አሜሪካን ዶላር ለማሳደግ እንደታቀደ ተመልክቷል፡፡አምባሳደሩ የቻይናና አፍሪካ የስው ኃይል ልማት ትብብርን በተመለከተ እንደተናገሩት 40ሺ አፍሪካውያን በቻይና ትምህርታቸውን እየተከታታሉ ይገኛሉ፡፡ ሶስት ሺ የቻይና ኩባንያዎች በአፍሪካ መዋዕለ ንዋያቸውን ያፈሰሱ ሲሆን አንድ ሚሊዮን ቻይናውያንም በአፍሪካ በተለያዩ የሥራ ዘርፎች ተሰማርተዋል፡፡ 68 ሆስፒታሎች፤ 23 የግብርናና 25 የበሽታ መቆጣጠሪያ ማዕከላትም በቻይናውያን ተገንብተው ለአገልግሎት በቅተዋል፡፡ ከኢኮኖሚ ልማቱ ትብብር በተጨማሪ ቻይና ለአፍሪካ ህብረት የጦር ኃይልን በማጠናከር በኩል ቻይና ፍላጎት ያላት በመሆኑ የ100 ሚሊየን የአሜሪካ ዶላር ድጋፍ ለማድረግ ቃል እንደገባች አምባሳደሩ አስታውሰዋል፡፡ በአፍሪካ አህጉር በተለይም በምስራቅ አፍሪካ ደረጃ ሠላምን ለማስከበርና ዘላቂ መረጋጋትን ለመፍጠር ኢትዮጵያ እየተጫወተች ያለውን ሚናም አድንቀዋል፡፡በአየር ንብረት ለውጥ የተከሰተውን የድርቅ ችግር ለመከላከል ኢትዮጵያ ለምታደርገው ጥረት ቻይና 18 ሚሊዮን የን ድጋፍ ማድረጓን አምባሳደሩ ተናግረዋል፡፡ ቻይና የአየር ንብረት ለውጥን ለመከላከል በሚደረገው እንቅስቃሴ ያላሰለሰ ድጋፏን አጠናክራ የመቀጠል ፍላጎት እንዳላት አምባሳደሩ አክለው  ገልጸዋል፡፡እኤአ በ2000 የተመሰረተው የቻይና አፍሪካ የትብብር መድረክ የቻይናና አፍሪካን የሁለትዮሽ ግንኙነት የማጠናከር ዓላማን ሰንቆ እየተንቀሳቀሰ ይገኛል፡፡